text: 
  Boligydelse kan søges af alle pensionister  -  både enlige og ægtepar,
   hvor den ene eller begge ægtefæller er pensionister. Boligydelsen er 
  skattefri.
  
  Boligydelsen beregnes med udgangspunkt i huslejens størrelse, husstandens
   indkomst, lejlighedens størrelse og husstandens størrelse og 
  sammensætning. Med hensyn til beregningen af boligydelsen tages der 
  udgangspunkt i det såkaldte grænsebeløb. Grænsebeløbet udgør for 
  indkomster, der ikke overstiger en ca. 130.000 kr., i 1992 11 2/3 % 
  af husstandsindkomsten. Boligydelsen udgør i 1992 93 1/3 % af 
  forskellen mellem dit beregnede grænsebeløb og din husleje.
  
  Bemærk, at overstiger din boligs bruttoetageareal 65 kvm., og du bor 
  alene i lejligheden, får du for de første 20 overstigende kvm. 
  reduceret din boligydelse til 57 % af kvm-udgiften. Overstiger din 
  bolig de 85 kvm., reduceres din boligydelse til 50 % af kvm-udgiften 
  for de overstigende kvm.. Skyldes overskridelsen af arealgrænserne 
  f.eks., at din ægtefælle eller samlever er afgået ved døden, eller at
   din ægtefælle eller samlever er blevet optaget på plejehjem, får 
  overskridelsen ingen indflydelse på din boligydelse.
  
  
  
  